Publication: Magyar Közlöny
Issue: MK-1999-95 (Year: 1999, Number: 95)
Era: 1990-2004
Section: a bérlő terhére, törvénysértő. A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvénynek (a továbbiakban: Lt.) a bérbeadás feltételeit szabályozó előírásai
Paragraph Index: 566

(6) bekezdése, a 231. § (3) bekezdése, a 301. § (4) bekezdése, a 434. § (3)—(4) bekezdése, az 523. § (2) bekezdése, az 528. § (3) bekezdése tekintetében viszont valamennyi jogszabály. A Ptk. fenti rendelkezéseiből az következik, hogy az önkormányzati rendelet a lakásbérleti jogviszony létrejöttének és megszűnésének feltételeit kizárólag az irányadó külön törvény, az Lt. felhatalmazása alapján és annak keretei között szabályozhatja. Az Lt. I. Fejezetében rendelkezik a lakásbérlet létrejöttéről, a II. Fejezete pedig a felek jogaira és kötelességeire vonatkozó szabályokat tartalmazza. Az Lt. 2. § (1) bekezdése alapján a lakásbérleti jogviszonyt a bérbeadó és a bérlő szerződése határozott vagy határozatlan időre, illetőleg feltétel bekövetkezéséig hozza létre. E § (2) bekezdése szerint pedig a szerződés alapján a bérbeadó köteles a lakást a bérlő használatába adni, a bérlő pedig a lakás használatáért, továbbá a szerződés keretében a bérbeadó által nyújtott szolgáltatásért lakbért fizetni. Az Lt. a helyi önkormányzatokat több tárgykörben is rendeletalkotásra hatalmazta fel. Az Lt. azonban a lakásbérleti jogviszony létrejöttére, s ezzel összefüggésben a felek jogaira és kötelezettségeire vonatkozó szabályai körében nem tartalmaz olyan rendeletalkotási felhatalmazást, amely alapján az önkormányzat a lakbéren felül pénzbeli fizetési kötelezettséget állapíthat meg.

Source: https://magyarkozlony.hu/hivatalos-lapok/3dd8b305705172f04bfb37d7c07f1bff8b7f8dcf/dokumentumok/f617cdd35095a694f154de5be6e4d24ec2990ad1/letoltes